QUÈ ÉS EL *Tour du Lord*?

El Tour du Lord és una **proposta cicloturista**, on els ciclistes poden participar de forma **gratuïta**, on únicament se’ls demana que facin **despesa al comerç local**.

Així doncs, el Tour du Lord és una **iniciativa solidària** de dos amics que va néixer l’any 2020 per donar suport als seus veïns, propietaris de petites empreses i comerços.

Però, i com ho aconseguim? Doncs a través del ciclisme. De forma anual es proposen **7 etapes per bicicleta de carretera**, **2 etapes per BTT** i **2 etapes per Gravel**, gratuites per a tothom, però amb l’única condició que els participants facin despesa local en algun moment de la ruta.

Cal destacar que, per una banda, totes les modalitats compten amb un **circuit “pepin”** i amb un **circuit “easy”** per poder arribar a tots els nivells que els ciclistes i, per altre banda, **poden participar a les etapes que vulguin i quan vulguin**.

QUINS SÓN ELS OBJECTIUS DEL *Tour du Lord*?

Principalment dos:

1. **Donar suport al comerç i empreses locals** que pateixen els efectes de la crisi provocada per la Covid-19.
2. **Donar a conèixer la Vall de Lord**, el seu entorn i territoris veïns com a Paradís Cicloturista.

HA COMPLERT ELS OBJECTIUS EL *Tour du Lord*?

Rotundament, **SÍ!**

Segons les enquestes i registres que vam posar a disposició dels ciclistes, es van contabilitzar:

* **Més d’11.000** participacions (etapes realitzades).
* Un total de més de **500.000€ de despesa directa a la zona** entre les dues edicions
* S’han realitzat **4.000 pernoctacions a la zona**.
* **Posada al mapa** indiscutible de “La vall de lord” i del Berguedà com a **paradís cicloturista**.

Addicionalment, dir que la nostre única via de comunicació és Instagram, on comptem amb més d’**11.000 seguidors**, el que ens permet comptar amb una base sòlida y segmentada a un turisme de qualitat com és el ciclista.

Aquest canal de comunicació, ha comptat:

* Més **2.500.000 d’impactes** al llarg de la temporada 2021.
* Més de **150.000 comptes** únics diferents.

Addicionalment, aquest any s’ha creat el canal de Youtube on ja compta amb milers de visualitzacions i més de 1.100 hores de reproducció!

Per altre banda, mitjans de comunicació han fet eco de la iniciativa, en canals de tirada nacional com és Teledeporte (Evasión TV) o TV3 (Temps d’Aventura) i inclús mitjans internacionals com és RAW Cycling Magazine. Gràcies als mitjans de comunicació tradicional, s’ha aconseguit arribar a més de 600.000 espectadors.

També s’ha aparegut i col·laborat amb marques com Orbea o Megamo. Tanmateix, diaris regionals, també han comunicat notícies relacionades amb el Tour du Lord.

ON ES FA EL *Tour du Lord*?

El Tour du Lord, essencialment, té el seu centre neuràlgic a **St. Llorenç de Morunys**.

En general, les etapes discorren per la **Vall de lord**, el Berguedà, el Solsonès, l’Alt Urgell i el Bages. Així doncs, **també visitem comarques veïnes** on traslladem, també, el positiu impacte que té el *Tour du Lord*.

**La primera etapa** del*Tour du Lord* cada any es trasllada a una **localitat veïna** per fer extensiva a d’altres territoris l’ajuda que proporciona el Tour du Lord. L’anomenem **Grand Départ**. L’edició 2020 va situar aquesta primera etapa a la localitat de Solsona, i l’edició 2021 a Cardona.

Addicionalment, com a novetat del 2021, hem fet la **Gran Final**, que consisteix en convidar a les i els 10 millors ciclistes de l’edició a un Port de muntanya emblemàtic. Aquesta primera edició, s’ha realitzat a **França,** al **Pailheres**.

QUAN ES FA EL *Tour du Lord*?

Els ciclistes disposen de **4 mesos** per completar les etapes proposades.

Concretament del **15 de maig al 15 de setembre**, dates on els participants es poden beneficiar de diferents “premis” (posteriorment, ho expliquem) i accions que posem en marxa en col·laboració amb diferents establiments.

Tot i així, desde el *Tour du Lord* **animem als nostres seguidors** a gaudir d’aquestes etapes **al llarg de l’any**, i l’any passat es va constatar un **gran impacte cicloturista** a la zona, no només les dates anunciades, sinó també de manera significativa **abans i després**.

COM SÓN LES INSCRIPCIONS?

La **participació** al *Tour du Lord* **és gratuïta, únicament es demana** als participants una “aportació solidària”, això vol dir: fer **qualsevol tipus de despesa als comerços locals.**

A més a més, es demana als participants que al fer la seva “aportació solidària” **pengin una Foto a Instagram vía stories, amb el producte o servei** que hagin adquirit i etiquetin o mencionin l’establiment/empresa on ho han fet. **Donant així també visibilitat** i un valor afegit a les empreses.

Cal dir però, que els participants tenen l’opció d’adquirir un Passaport, amb la finalitat de poder controlar les etapes realitzades i obtenir beneficis d’establiments col·laboradors.

Aquest any hem pogut repartir:

* Cal Pepitu de Cardona: 1 hamburguesa de Black Angus per cada etapa realitzada,
* Piscina La Coma: accés a gratuït + dutxa i preu especial de menjar per cada etapa,
* Refugi Rasos de Peguera: Fondue i preu especial en la pernoctació,
* Varis establiments: cervesa gratuïta per cada etapa realitzada (Piscina La Coma, El Celler, La Bauma…).

NOVETATS DE L’EDICIÓ 2021

* **Versió Carretera:** amb 7 etapes diferents a les de la passada edició.
* **Versió BTT:** en format gran volta de dos dies, fent nit en un refugi de muntanya.
* **Versió GRAVEL:** en format gran volta de dos dies, fent nit en un refugi de muntanya.
* **Versions Easy:** totes les versions (Road, BTT i Gravel) tenen també una versió “easy”, de menys duresa, pensades per tots aquells ciclistes que vulguin participar d’una manera menys exigent i, per tant, arribar al màxim de públic.
* **Portabicicletes:** hem produït uns portabicicletes que hem instal·lat davant dels locals amb la finalitat que la gent identifiqui que es tracta d’un “Doping point” en el que seran ben atesos. Aquests portabicicletes són personalitzats pel *Tour du Lord*.
* **Passaport:** amb de 24 pàgines que inclou mapes, perfils altimètrics, segments per poder participar a la Grand Final i diferents informacions de les etapes.

Els participants poden anar segellant el passaport a mesura que vagin completant el repte i a més a més hi trobaran una petita guia amb els “Doping points” (bars, restaurant o establiments d’alimentació) on parar a reprendre forces durant la ruta.

Per cada etapa segellada, els participants obtindran un obsequi.

Aquest passaport serà de pagament, tot i que els participants tindran sempre a disposició el PACK GRATUÏT on es podran descarregar igualment de forma electrònica els mapes i la guía d’establiments.

* **Codi QR:** cada etapa dins el passaport, té un codi QR que redirigeix a un ROAD BOOK detallat amb més informacions sobre la etapa en concret, indicacions, perfil detallat, punts d’interès sobre el territori, etc.
* **Horitzó temporal:** ampliem dels 3 mesos, als 4 mesos per poder donar més opcions als participant i, en última instància, perque els começos puguin beneficiar-se el màxim del *Tour du Lord*.
* **Maillot:** degut a la gran demanda generada l’any passat, aquesta edició hem llençat un maillot on apareix el nom de la **Vall de Lord**, havent tingut una gran acollida i havent distribuït més de 1.000 unitats arreu del territori.
* **100% local:** tota despesa que el *Tour du Lord* ha hagut de fer, l’ha fet en empreses locals. Passaports, portabicicletes, gorretes, maillots,... tot, fet al territori.

QUINES ALTRES ACCIONS TÉ PREVISTES EL *Tour du Lord*?

El principal objectiu és **seguir donant suport als comerços i petites empreses de la zona**, no només pensant en els de la localitat, sinó en tots aquells establiments de la comarca, o comarques veïnes per on passen els diferents recorreguts.

Per això, aquesta edició hem **ampliat els terminis** per participar, passant dels 3 mesos **als 4 mesos**. D’aquesta manera hem incrementat les participacions i que aquestes siguin més espaiades en el temps, beneficiant així directament els comerços i les seves necessitats.

Amb la intenció de donar més visibilitat a aquests establiments s’ha preparat un recull dels **diferents establiments en una “guía”** que els ciclistes trobaran en el seu Passaport.

A través de **diferents accions incentivem la Pernoctació**. Un clar exemple, és el del refugi de **Rasos de Peguera tenint plena ocupació** amb participants del *Tour du Lord*.

**Cada establiment** que surt a la citada Guia **disposa d’un aparcabicicletes de fusta**, donant servei als ciclistes i on aquests poden deixar les seves bicicletes mentre fan la despesa a l’establiment, i a la vegada, aquest portabicicletes **és un reclam per aquestes empreses.**

L’edició anterior, **els comerços i empreses** locals van col·laborar de manera important per poder oferir als participants diferents **premis i sortejos per valor de més de 3.000€**.

Enguany hem fet menys sortejos, a canvi de que hi hagin més premis per tothom, i més “recompenses” per etapes finalitzades.

Buscant d’aquesta manera una major participació, fidelització i mirar de consolidar les participacions de llarga estada.

PERSPECTIVA CREIXEMENT 2022

El nostre objectiu enguany és fer créixer de manera exponencial aquesta iniciativa que ja ha demostrat que té un gran potencial i que beneficia MOLT els sectors que més estan patint la crisi sanitaria actual.

No esperem tornar a aconseguir un creixement que ha fet que multipliquessin per 5 les participacions, però sí esperem doblar-les i consolidar la base de ciclistes, amics i familiars que conforma el *Tour du Lord*.

**Amb el creixement que hem tingut aquest any, hem arribat a generar més de 500.000€ de despesa directa a la zona.** Esperem que de cara a la pròxima edició, puguem dir que aquesta, s’ha doblat arribant a generar **més de 700.000€ al territori!**

PERQUÈ SUMAR-SE AL *Tour du Lord*

El nostre objectiu és clar, l’hem aconseguit i de forma totalment altruista, però no en tenim prou amb haver portat més de 500.000€ a la Vall de Lord, Solsonès en general, Alt Urgell,... Volem que aquest impacte perduri en el temps, i s’incrementi!

En aquest context, actualment estem renunciant de forma sensible a les nostres vides professionals per tal de potenciar el projecte del Tour du Lord, la nostre vocació.

És per això que volem seguir potenciant el projecte i professionalitzar l’activitat, i així arribar a cada vegada més públic i donar a conèixer el territori amb un turisme de qualitat.

Per tal que no es vegin afectats tots aquells a qui volem ajudar (comerços i petits empresaris de la zona) i per no repercutir als nostres clients el cost de les accions, necessitem el suport de l’Administració.

Així doncs, amb el suport administratiu, comunicatiu i/o econòmic necessari, seguirem fent créixer el projecte plegats de la millor manera possible, tal i com s’ha fet fins ara, doncs no concebem una altre manera de fer les coses.

Només junts, i sumant esforços, farem que 11.000 participacions, 4.000 pernoctacions o 500.000€, quedin en res en comparació amb el que assolirem amb una estratègia clara i potent.